A KIEGÉSZÍTÓ SZÉNFORRÁS HATÁSA A KOMBINÁLT TAVI HALTERMELŐ RENDSZEREK HALHOZAMÁRA ÉS VÍZMINŐSÉGÉRE 
Fekete Szabolcs1, Gál Dénes2

1Szent István Egyetem Víz- és Környezetgazdálkodási Kar, 5540 Szarvas, Szabadság út 1-3.

2Halászati és Öntözési Kutatóintézet, 5540 Szarvas, Anna-liget 8.

Kivonat: A vizsgálatainkat egy intenzív és extenzív haltermelő egység összekapcsolásával létrehozott kombinált rendszeren végeztük. A kombinált rendszeren végzett kísérleteket három, egyenként 310 m2 felületű tóban végeztük (extenzív rész), amelyekbe egy-egy ketrecet helyeztünk intenzív egységként (10 m3). A rendszer átlagos tápanyagterhelése a vizsgálatok során 2,9 gN/m2/nap. A vizsgálatok során a kiegészítő szerves szén adagolás hatását vizsgáltuk és hasonlítottuk össze az élőbevonat alkalmazásának eredményeivel. Az 1. évben különböző élőbevonat sűrűségeket vizsgáltunk a kísérleteinkben; az élőbevonat képződésére szolgáló mesterséges felület nagysága 0, 100 és 200 %-a volt a tavak felületének (0, 1 és 2 m2 élőbevonat felület/m2 tófelület). A 2. évben a tavakba az extenzív tó haltömegének 0, 0,5 és 1 %-ával megegyező gabonát juttattunk ki naponta, mint pótlólagos szénforrást (C/N arány= 6,0:1; 6,9:1 és 7,8:1). Az élőbevonat alkalmazása során az 1 m2/m2 sűrűség esetén kaptuk a legjobb eredményeket, mind a vízminőség, mind a halhozamok tekintetében. A szerves szén adagolás kismértékben csökkentette a víztest szervetlen nitrogén tartalmát, valamint fokozta az elsődleges termelés mértékét, ugyanakkor az élőbevonat alkalmazásával jelentősebb mértékben növekedett a járulékos halhozam az extenzív egységben, mint a C/N arány szabályozásával. 

Bevezetés
A magyarországi termelés bázisát a tavi haltermelés adja, az étkezési haltermelésünk megközelítően 86 %-a, mintegy 25.000 ha halastóból származik (Pintér, 2010). Mivel a halastavak adják a hazai termelési bázis meghatározó részét, ezért a haltermelés-fejlesztésének egyik legkézenfekvőbb területe a halastavakban rejlő termelésbiológiai potenciál jobb kihasználása; részben a hagyományos tavi termelés tápanyagforgalmi viszonyainak optimalizálása révén (a takarmányozási költségek csökkentése a természetes hozam mennyiségének növelésével), részben pedig a tavi termelés intenzitásának növelésével (fajlagos árbevétel növelése). A magasabb termelési intenzitású, de ökológiailag is fenntartható tavi haltermelő rendszerek fejlesztésének új iránya a különböző termelési technológiák összekapcsolásával létrehozott ún. kombinált haltermelő rendszerek kialakítása. A kombinált haltermelő rendszerek fejlesztésének célja egy a tavi halgazdálkodók számára alkalmazható termelési technológia kialakítsa, amely lehetőséget biztosít az erőforrások (víz, tápanyagok, takarmány) hatékonyabb használatára, valamint arra, hogy a technológia alkalmazásával bővítsék az általuk termelt halfajok számát értékes halfajok termelésbe vonásával. A rendszer működésének az alapelve, hogy az intenzív és extenzív haltermelési technológiákat összekapcsoljuk, így a haltermelő rendszerbe bekerült tápanyagok több, különböző haltermelési cikluson keresztül hasznosulnak. A különböző termelési egységek összekapcsolásával csökkenthető a haltermelés vízigénye és a környezetbe kibocsátott tápanyagterhelés, miközben egységnyi takarmány felhasználásával több hal állítható elő (Diab et al., 1992; Gál, 2006).
A kombinált rendszerek működésének kulcsa az extenzív rész vízkezelő, tápanyag-feldolgozó képessége, ami különböző technológiai elemek alkalmazásával tovább fokozható. A kísérleteink során eddig tisztáztuk az élőbevonat alkalmazásának hatását az extenzív tó tápanyagfeldolgozó-képességének növelésére (Gál et al., 2011). A kiegészítő szerves szén adagolás vízminőség javító hatása az akvakultúrás rendszereknél azon az elgondoláson alapszik, hogy a szerves szén bejuttatással a heterotróf bakteriális produkció fokozható, a fokozottabb bakteriális termelés pedik szükségképpen emelkedett nitrogénfelvétellel jár együtt (Avnimelech, 1999). A legújabb vizsgálatokban a kiegészítő szerves szén adagolás hatását vizsgáltuk és hasonlítottuk össze az élőbevonat alkalmazásával nyert eredményekkel a kombinált rendszer vízminősége és a tápanyagok halhozamok formájában történő hasznosítására vonatkozóan.
Anyag és módszer
A kísérleti rendszer leírása
A kombinált rendszeren végzett kísérleteket három, egyenként 310 m2 (vízmélység 1 m) felületű tóban végeztük (extenzív rész), amelyekbe egy-egy ketrecet helyeztünk intenzív egységként (10 m3) (1. ábra). A tavakat Körös holtágból árasztottuk fel egy héttel a népesítést megelőzően. Lapátkerekes levegőztetők (0,5 kW) alkalmazásával tartottuk fent a megfelelő oxigén szintet a tavakban, (>6 mg/L) valamint ezek biztosították a vízáramlást a rendszer intenzív és extenzív része között. Mindhárom kísérleti egységben azonos volt a népesítés: az intenzív egységeket egyenként 400 kg afrikai harcsával (Clarias gariepinus) népesítettük, míg az extenzív részbe pontyot (Cyprinus carpio) helyeztünk ki. Kizárólag a rendszer intenzív részét takarmányoztunk, mindhárom egységben megegyező mértékben. A három kísérleti rendszer csak az extenzív tó kialakításában tért el egymástól: 
· Az 1. évben különböző élőbevonat sűrűségeket vizsgáltunk a kísérleteinkben; az élőbevonat képződésére szolgáló mesterséges felület nagysága 0, 100 és 200 %-a volt a tavak felületének (0, 1 és 2 m2 élőbevonat felület/m2 tófelület). 
· A 2. évben a tavakba az extenzív tó haltömegének 0, 0,5 és 1 %-ával megegyező gabonát juttattunk ki naponta, mint pótlólagos szénforrást (C/N arány= 6,0:1;  6,9:1 és 7,8:1).
A kísérleti egységeknek a takarmányozásból számított átlagos tápanyag terhelése 2,9 gN/m2/nap, 0,47 gP/m2/nap és 18 gC/m2/nap volt. A kísérleti egységekbe összes bekerült nitrogén, foszfor és szerves szén mennyiségének a 3, 4 és 0,3 %-a érkezett az árasztott vízzel (tavasz feltöltéssel és a tenyészidőszak alatti vízpótlással), 8, 9 és 5 %-át pedig a halnépesítéssel a rendszerbe került halbiomassza tápanyagtartalma tette ki.
Vizsgált paraméterek
Mindkét kísérleti rendszerben havonta vett vízmintákkal követtük nyomon az ammónium- (TAN), nitrit- (NO2-N), nitrát- (NO3-N), összes szervetlen nitrogén (TIN) és az összes nitrogén (TN), az ortofoszfát- (PO4-P) és összes foszfor (TP), valamint a kémiai oxigénigény (KOICr) változását. A vízminták vételére minden esetben délelőtt 11 és 11,30 óra között került sor. Az elsődleges termelés és a társulás légzés in situ mérése a tavak vizének oldott oxigénmérésen alapult. Mivel a kísérleti rendszer levegőztetve volt, ezért napközben 8, 12, 16 és 20 órakor, illetve naplementét követően 45 perces időszakra a tólevegőztető kikapcsolásával mértük az oxigénszintek változását. A naplementét követő időszakban mért oxigénszint csökkenés képezte a légzés, míg napközben mért oxigénszintek növekményének átlagából kaptuk meg a termelés mértékét. 
Eredmények
Halhozamok 
Az 1. kísérleti évben az élőbevonat vizsgálatakor az intenzív részben elért nettó halhozamokban nem volt lényeges különbség a különböző élőbevonat sűrűségek között (CV%=2%). Az intenzív részben a halak relatív növekedési sebessége 1,23 és 1,27 % között, míg a takarmányértékesítése 1,59 és 1,66 kg takarmány/nettó halhozam között változott. Az extenzív részben elért nettó halhozamok a közepes (100 %-os) élőbevonat arány esetében volt a legmagasabb, míg a legalacsonyabbat a magas élőbevonat aránynál kaptuk (1. táblázat). 

A második évben a kiegészítő gabona, mint szerves szén adagolása esetében az extenzív részben a legmagasabb nettó halhozamot az 1%, vagyis a legmagasabb gabona kiegészítés esetében kaptuk, ezt követték a mérsékelt, majd a gabona kijuttatás nélküli beállításkor elért halhozamok. Az intenzív részben az előző évhez hasonlóan nem volt lényeges különbség a nettó halhozamok tekintetében (CV%=3%). A relatív növekedési sebesség lényegében meggyezett az előző évivel (1,23-1,26 %), a takarmányértékesítés pedig 1,37 és 1,45 takarmány/nettó halhozam között változott az intenzív egységben nevelt halak esetében.
Vízminőségi paraméterek alakulása

Különböző élőbevonat arányok alkalmazásának vizsgálatakor a halhozamokhoz hasonlóan a legkedvezőbb vízminőséget, a legalacsonyabb szervetlen nitrogéntartalmat a közepes sűrűségű (100 %) élőbevonat esetében kaptuk. Az élőbevonat alkalmazása nem növelte az elsődleges termelés és társulás légzés intenzitását (1. táblázat). 
A kiegészítő szénforrás bejuttatása a haltermelő rendszerbe kissé, mintegy 30 %-kal csökkentette a víztest szervetlen nitrogén tartalmát, illetve növelte a víztest szervesanyag-tartalmát (KOI). A kiegészítő szénforrás növelte mind az elsődleges termelés, mind a társulás légzés mértékét. 
Következtetések

· Az élőbevonat alkalmazása során a közepes (100%-os) sűrűség esetén kaptuk a legjobb eredményeket, mind a vízminőség, mind a halhozamok tekintetében. 
· A szerves szén adagolás kismértékben csökkentette a víztest szervetlen nitrogén tartalmát, valamint fokozta az elsődleges termelés mértékét. 
· A C/N arány 30 %-os emelése csak kis mértékben befolyásolta vízminőséget, valószínűleg a vízminőség további javításához, a szervetlen nitrogénformák további csökkentéséhez a C/N arány további növelésé szükséges. 
· Az élőbevonat alkalmazásával jelentősebb mértékben emelhetőek a járulékos halhozamok az extenzív egységben, mint a C/N arány szabályozásával. 
Összefoglalás
A tavi haltermelő rendszerek fejlesztésének új iránya a különböző termelési technológiák összekapcsolásával létrehozott ún. kombinált haltermelő rendszerek kialakítása. A kombinált rendszerek működésének kulcsa az extenzív rész vízkezelő, tápanyag-feldolgozó képessége, ami különböző technológiai elemek alkalmazásával tovább fokozható. A kísérleteink során eddig tisztáztuk az élőbevonat alkalmazásának hatását az extenzív tó tápanyagfeldolgozó-képességének növelésére. A legújabb vizsgálatokban a kiegészítő szerves szén adagolás hatását vizsgáltuk a kombinált rendszer működésre, annak vízminőségére és a tápanyagok halhozamok formájában történő hasznosítására. Az 1 m2 élőbevonat felület 1 m2 tófelület esetében kapuk a legmagasabb halhozamokat, valamint a legkedvezőbb vízminőséget élőbevonat alkalmazása esetében. A kiegészítő szénforrás adagolása javított a haltermelő rendszer vízminőségén, és magasabb halhozamokat eredményezett az extenzív részben. Ugyanakkor a halhozamok tekintetében az élőbevonat alkalmazásával jelentősebb mértékben emelhetőek voltak a járulékos halhozamok az extenzív egységben, mint a C/N arány szabályozásával. 

The effect of the supplementary organic carbon addition on the fish yields and water quality of combined fish production system 

Szabolcs Fekete1, Dénes Gál2
1Faculty of Water and Environmental Management of Szent István University

2Research Institute for Fisheries, Aquaculture and Irrigation
Abstract: A combined aqauculture system was investigated built by the combination of an extensive pond and an intensive fish production unit. The experiments on the combined system were carried out in three ponds (area 310 m2) serving as extensive units, where to a cages were placed as intensive units (volume 10 m3), one in each pond. The average feed-originated loads was 2,9 gN m2/day during the experiments. The effect of supplementary organic carbon addition was investigated and compared with the results of periphyton application. Three different setups of extensive ponds were tested: the additional artificial plastic substrate for periphyton development equalled 0, 100 and 200% of the pond surface area (0, 1 és 2 m2 periphyton surface/m2 pond area) in the first year. In the second year extra organic carbon was added into the extensive ponds: grain was introduced in the rate of 0, 0.5 and 1 % of the fish biomass in the extensive pond (C/N ratio = 6.0:1, 6.9:1 and 7.8:1). In case of periphyton application the 1 m2/m2 periphyton ratio gave the best results in fish yields and water quality. The organic carbon addition was resulted slightly decreased inorganic nitrogen concentration and increased rate of primary production in the pond water. However, the preriphyton application was exceed over the C/N ratio manipulation in points of fish yields in the extensive unit. 

1. ábra. A kombinált intenzív-extenzív rendszer kialakítása

1. táblázat. A különböző élőbevonat arány és szerves szén adagolás hatása a halhozamokra és a vízminőségre

	
	élőbevonat 
0 %
	élőbevonat 100 %
	élőbevonat 200 %
	gabona 0%
	gabona 0,5%
	gabona 1%

	Haltermelés (nettó hozam, t/ha)

	Intenzív
	29,3
	28,5
	28,2
	26,1
	25,0
	26,8

	Extenzív
	6,52
	8,07
	2,10
	0,62
	1,07
	1,72

	Vízkémiai paraméterek (mg/L)

	TAN
	3.55±2.13
	1.16±1.61
	2.10±3.05
	1,84±1,31
	1,83±1,89
	0,95±0,68

	NO2-N
	0.48±0.22
	0.43±0.40
	0.38±0.26
	0,31±0,09
	0,25±0,04
	0,46±0,31

	NO3-N
	1.11±0.53
	1.06±0.83
	1.09±0.55
	1,74±0,26
	1,34±0,38
	1,50±0,63

	TIN
	5.15±2.18
	2.66±2.70
	3.52±2.73
	3,89±1,38
	3,42±2,07
	2,92±1,38

	TN
	7.31±2.94
	6.46±5.23
	5.27±3.92
	5,83±1,79
	5,60±2,69
	5,30±2,70

	PO4-P
	0.11±0.06
	0.06±0.03
	0.22±0.19
	0,09±0,02
	0,08±0,03
	0,07±0,02

	TP
	0.45±0.07
	0.46±0.16
	0.41±0.21
	0,32±0,11
	0,35±0,12
	0,36±0,22

	KOI
	66±46
	91±45
	28±13
	39±18
	54±27
	70±40

	Elsődleges termelés/társulás légzés (gC/m2/nap)

	termelés
	10,3
	10,4
	9,60
	7,34
	8,05
	8,37

	légzés
	9,94
	7,55
	7,89
	7,86
	8,14
	8,60





































































































